Diari Oficial de la Generalitat Valenciana


Sumari del DOGV 5085, del 05-09-2005 (2005/9852)

ORDRE de 20 de juliol de 2005, de la Conselleria d'Economia, Hisenda i Ocupació, per la qual es convoquen per a l'exercici 2005 subvencions públiques mitjançant contractes-programa sectorials per a la formació de treballadors, en desplegament del Reial Decret 1.046/2003, d'1 d'agost, pel que es regula el Subsistema de Formació Professional Contínua.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5085

Data del DOGV
:   05-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9852


Data del document
:   20-07-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * formació professional
    * associació professional
    * ajuda pública
    * sindicat
    * economia social
    * ajuda a les empreses
    * cooperativa
    * suport econòmic
    * reciclatge professional
    * mà d'obra
    * professió independent
    * organització patronal

ORDRE de 20 de juliol de 2005, de la Conselleria d'Economia, Hisenda i Ocupació, per la qual es convoquen per a l'exercici 2005 subvencions públiques mitjançant contractes-programa sectorials per a la formació de treballadors, en desplegament del Reial Decret 1.046/2003, d'1 d'agost, pel que es regula el Subsistema de Formació Professional Contínua. [2005/M9852]
  
El Consell Europeu de Lisboa de març de 2000 inclou com a objectiu estratègic l'aprenentatge permanent al llarg de tota la vida per a aconseguir una economia europea dinàmica i competitiva, capaç de créixer econòmicament de manera sostenible amb més i millors ocupacions i major cohesió social, en l'horitzó de 2010. Aquest objectiu va ser reafirmat en la mateixa línia en el Consell d'Estocolm, el març de 2001, i podem considerar-ho com un punt de partida per a indicar l'inici del futur de la formació a Europa.
  
El Pla Valencià de Formació Professional estableix que la formació professional contínua ha de contribuir a l'adquisició de nous coneixements i al reciclatge permanent per a així aconseguir una major promoció i integració social dels treballadors i una major competitivitat de les empreses de la Comunitat Valenciana. Aquest objectiu es pretén aconseguir amb el concurs i la responsabilitat compartida de l'administració i els agents socials, i la col·laboració entre empreses i institucions de formació.
  
Amb la publicació del Reial Decret 1.046/2003, d'1 d'agost, pel qual es regula el Subsistema de Formació Professional Contínua (BOE de 12 de setembre), i les successives ordres de desplegament, s'ha posat en marxa una nova estratègia o model de gestió de la formació contínua al nostre país.
  
Aquesta ordre desenvolupa allò previst sobre contractes-programa per a la formació de treballadors en el Reial Decret 1.046/2003, d'1 d'agost, i en l'Ordre TAS 2.783/2004 de 30 de juliol, i en la disposició segona, apartat .1b), estableix el procediment per què el Servici Valencià d'Ocupació i Formació subscriga contractes-programa amb les organitzacions i entitats que s'hi preveuen, i preveu el finançament pertinent, que està cofinançat per Fons Social Europeu.
  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i una vegada consultat el Consell Valencià de Formació Professional:
  
ORDENE
  
Article 1. Objecte
  
1. Aquesta ordre té com a objecte convocar ajudes, en l'àmbit de la Comunitat Valenciana, per a la realització en l'exercici 2005 de contractes-programa a fi d'executar plans de formació de treballadors emparats en la negociació col·lectiva d'àmbit sectorial estatal, dels sectors productius que s'especifiquen en l'annex I, a fi de desenvolupar accions formatives d'interés general per a cada sector i satisfer-ne les necessitats específiques de formació.
  
Aquestos contractes-programa s'executaran en el marc de l'Ordre Ministerial TAS/2.783/2004, de 30 de juliol, per la qual s'estableixen les bases reguladores de la concessió de les subvencions públiques previstes en el Reial Decret 1.046/2003, d'1 d'agost, quant als contractes-programa.
  
2. La gestió d'aquestes ajudes correspondrà al Servici Valencià d'Ocupació i Formació (en endavant Servef).
  
Article 2. Termini d'execució dels contractes-programa
  
Els plans de formació subvencionats a càrrec d'aquesta ordre podran executar des de la firma del contracte-programa fins al 31 de març de 2006.
  
Article 3. Convocatòria
  
El termini de presentació de sol·licituds de les ajudes regulades en la present Ordre serà de 20 dies naturals a comptar de l'endemà de la publicació en el DOGV.
  
Article 4. Entitats beneficiàries
  
Seran entitats beneficiàries de la concessió de subvencions públiques per a l'execució de plans de formació contínua mitjançant la subscripció de contractes-programa, les entitats creades a l'empara de la negociació col·lectiva sectorial, així com les organitzacions empresarials o sindicals valencianes més representatives o representatives en els sectors de la Comunitat Valenciana indicades en l'annex I.
  
Als efectes oportuns, la major representativitat o representativitat de les organitzacions sindicals es determinarà tenint en compte el que estableixen els articles 6 i 7 de la Llei Orgànica 11/1985, de 2 d'agost. Al seu torn, la representativitat de les organitzacions empresarials es determinarà de conformitat amb el que disposa la disposició addicional sisena de l'Estatut dels Treballadors.
  
Article 5. Treballadors participants
  
1. Els treballadors descrits en l'apartat sisé i seté de l'Ordre TAS/2.783/2004, de 30 de juliol, podran sol·licitar davant de les entitats beneficiàries participar en les accions formatives oferides en els distints plans de formació. Per a això utilitzaran l'imprés de sol·licitud que podran obtenir en la pàgina web del Servef (www.servef.es).
  
Les sol·licituds de participació hauran de ser custodiades per les entitats beneficiàries de les subvencions i estaran a disposició dels òrgans de control.
  
2. La selecció dels treballadors la realitzarà l'entitat beneficiària tot atenent els col·lectius prioritaris, d'acord amb criteris objectius i d'igualtat.
  
Article 6. Plans de formació i mòduls formatius
  
1. Els plans de formació, les accions formatives i les modalitats d'impartició s'ajustaran al que estableix el capítol II de l'Ordre TAS 2.783/2004, de 30 de juliol.
  
2. Es podran finançar mòduls formatius d'«alfabetització informàtica», de «sensibilització mediambiental», d'«idiomes», de «treball en equip» i de «prevenció de riscos laborals» i «d'inserció laboral i tècnica de recerca d'ocupació», preferentment referits al fitxer d'especialitats del Pla Nacional de Formació i Inserció Professional.
  
Article 7. Certificació de la formació
  
L'entitat beneficiària lliurarà a cada participant que haja finalitzat la formació un diploma acreditatiu de la realització de l'acció formativa, d'acord amb el model normalitzat que podrà obtenir-se en la pàgina web del Servef (www.servef.es), en el qual, com a mínim es facen constar la denominació de l'acció, els continguts formatius, els dies en què s'ha desenvolupat i les hores de formació rebudes, amb especificació, si és el cas, de les hores presencials o a distància.
  
Article 8. Sol·licituds
  
1. Les sol·licituds es presentaran en qualsevol dels registres del Servef, o en qualsevol de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i s'utilitzaran per a això els models normalitzats, que podran obtenir-se en la pàgina web del Servef (www.servef.es).
  
2. A la sol·licitud caldrà adjuntar la documentació a què fan referència els apartats 13.2 i 14 de l'Ordre TAS 2.783/2004, de 30 de juliol. També s'hi adjuntarà un certificat que acredite que s'està al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's fins a la data d'acabament del termini de presentació de sol·licituds.
  
Es podrà autoritzar expressament el Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals estatals mitjançant l'emplenament del model normalitzat corresponent.
  
En el cas de falta d'autorització, caldrà presentar un certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's fins a la data d'acabament del termini de presentació de sol·licituds
  
3. Després de presentada la sol·licitud de subvenció, si aquesta no reuneix els requisits que s'assenyalen en aquesta convocatòria, es requerirà els interessats que l'esmenen perquè en un termini de 10 dies, a partir del següent a la recepció del requeriment, aporten la informació o els documents preceptius, d'acord amb l'article 71 de la Llei de Règim Jurídic de les Administracions Públiques i del Procediment Administratiu Comú.
  
Si no es contesta al requeriment en l'esmentat termini, s'arxivarà o es denegarà la sol·licitud, depenent dels casos. En el cas que el requeriment afecte alguna de les accions formatives del pla, se n'exclouran aquestes accions, i es tramitarà la resta del pla si es mantenen les condicions i els requisits que així ho permeten.
  
4. Una mateixa entitat no podrà sol·licitar, a càrrec d'aquesta convocatòria, la subscripció de més d'un contracte-programa per a un mateix sector dels indicats en l'annex I d'aquesta convocatòria. L'incompliment d'aquest límit implicarà, per al sol·licitant que l'haja superat, la denegació del pla o dels plans que hagen sigut sol·licitats en últim lloc. Si els plans tingueren la mateixa data de presentació, es denegarà el pla o els plans en què participe un menor nombre de treballadors.
  
Article 9. Instrucció
  
La instrucció dels expedients correspon a la Direcció General de Formació i Qualificació Professional.
  
Article 10. Valoració del pla de formació
  
1. Una comissió de tècnics, designada per la directora general del Servef entre tècnics d'aquest organisme, valorarà els plans de formació tot tenint-hi en compte els criteris següents:
  
a) Adequació de l'oferta formativa del pla a les necessitats de l'àmbit o del sector a què va adreçat.
  
Els criteris de valoració que s'agrupen en aquest apartat tindran un màxim de 40 punts.
  
b) Capacitat acreditada de l'entitat sol·licitant per a desenvolupar el pla presentat, tot tenint-hi en compte experiències anteriors i els mitjans personals i materials propis o aliens posats a disposició per a l'execució del pla.
  
Els criteris de valoració que s'agrupen en aquest apartat tindran un màxim de 20 punts.
  
c) Aspectes tècnics relatius a les accions formatives que integren el pla: objectius, continguts, instal·lacions, mitjans didàctics i material previst, mecanismes de seguiment, avaluació i control de l'aprenentatge, i certificat de les accions formatives.
  
Els criteris de valoració que s'agrupen en aquest apartat tindran un màxim de 40 punts.
  
d) El grau d'execució i de compliment de les condicions en què es van atorgar les subvencions rebudes, si és el cas, pel sol·licitant en anteriors convocatòries.
  
Els criteris de valoració que s'agrupen en aquest apartat, i que estableixen l'incompliment d'anteriors compromisos, podran descomptar un màxim de 10 punts.
  
2. Els aspectes detallats de la metodologia de valoració i la concreció de la seua puntuació seran fets públics a través de la pàgina web del Servef.
  
Article 11. Determinació de la subvenció
  
La quantia de la subvenció que s'atorgarà a cada contracte-programa estarà determinada pel pressupost destinat a finançar aquest tipus de contractes-programa, la valoració obtinguda per cada pla de formació contínua, d'acord amb el que preveu l'article 10 d'aquesta ordre, els mòduls econòmics màxims i el volum d'activitat cofinançada pel Fons Social Europeu.
  
Així mateix, s'hi tindrà en compte el conjunt de les subvencions sol·licitades tant per les organitzacions empresarials com per les organitzacions sindicals a què es refereix l'article 4 d'aquesta ordre, i caldrà limitar la suma de les subvencions sol·licitades per cada grup d'organitzacions al pressupost destinat a finançar aquest tipus de contractes-programa. En cas de superar aquest límit, s'ajustarà pel Servef a parts iguals entre les organitzacions del mateix grup.
  
Article 12. Proposta de resolució i tràmit d'audiència
  
1. Els resultats de la valoració del pla de formació i de la determinació de la subvenció, com a conseqüència de l'aplicació del que disposen els articles 10 i 11 d'aquesta ordre, seran sotmesos a un informe no vinculant de la comissió de treball, d'acord amb el que preveu l'article 16 del Decret 155/2000, de 17 d'octubre, pel qual es regula el Consell Valencià de Formació Professional.
  
2. A la vista de l'expedient i dels informes preceptius que s'emeten, es formularà una proposta de resolució provisional motivada com cal, que serà sotmesa al tràmit d'audiència de l'entitat sol·licitant perquè, en el termini màxim de 10 dies, present les al·legacions que considere oportunes.
  
Es podrà prescindir del tràmit d'audiència quan no hi haja en el procediment d'altres fets, al·legacions o proves que els adduïts pels interessats. En aquest cas, la proposta de resolució formulada tindrà caràcter definitiu.
  
3. Quan l'import de la subvenció en la proposta de resolució provisional siga inferior a la que figura en la sol·licitud presentada, s'instarà el beneficiari perquè en el termini citat en el punt anterior accepte i reformule el pla de formació a la quantitat de la proposta de resolució, que en qualsevol cas haurà de respectar l'objecte, les condicions i la finalitat de la subvenció.
  
4. Tenint en compte el que ha al·legat el sol·licitant en el tràmit d'audiència i la reformulació del pla de formació, si és el cas, l'òrgan instructor formularà la proposta de resolució definitiva i del contracte programa que calga subscriure, que regularà almenys les qüestions assenyalades en l'article 15 del Reial Decret 1.046/2003, d'1 d'agost.
  
Article 13. Resolució.
  
1. A la vista de la proposta de resolució definitiva, la directora general del Servef o l'òrgan en què delegue resoldrà el procediment.
  
El termini màxim per a resoldre i notificar la resolució del procediment no podrà excedir de quatre mesos, comptats des de la data de publicació de la present Ordre. Si transcorregut aquest termini no s'haguera dictat una resolució, la sol·licitud podrà entendre's desestimada per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció de la Llei 44/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la sol·licitud presentada.
  
2. A la resolució de concessió de subvenció s'hi incorporarà el contracte-programa i el corresponent pla de formació.
  
3. Les resolucions de la directora general del Servef posen fi a la via administrativa, i contra elles podrà interposar-s'hi un recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, i de la possibilitat que els interessats puguen exercitar-ne, si és el cas, qualsevol altre que consideren procedent.
  
Article 14. Comissió mixta de seguiment
  
1. S'establirà una Comissió Mixta de Seguiment per sector, designada per la directora general del Servef, amb independència del nombre de contractes-programa que se subscriguen en el seu àmbit, constituïda per un representant de cada una de les entitats beneficiàries i un nombre igual de representants del Servef.
  
2. Exercirà les funcions de presidència de la comissió, un dels membres designats per part del Servef.
  
3. La comissió mixta de seguiment es reunirà quan ho sol·licite qualsevol de les parts.
  
4. Seran funcions d'aquesta comissió:
  
a) Analitzar i valorar el desenvolupament del pla de formació.
  
b) Acordar, si és el cas, variacions no substantives relatives a aspectes tècnics o formals del pla o dels plans de formació aprovats. En tot cas, per a l'adopció d'aquestos acords es requerirà majoria dels membres de cada una de les parts.
  
c) Analitzar els resultats obtinguts en l'execució i l'avaluació de les accions formatives.
  
En tot el que fa referència a la constitució de la comissió per a la celebració de les seues sessions i deliberacions, caldrà ajustar-s'hi al que preveu l'article 26 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.
  
Article 15. Pagament de la subvenció
  
Una vegada dictada la resolució de concessió, es podrà anticipar, amb la presentació prèvia d'un aval a favor de la Generalitat Valenciana en la forma legalment prevista, fins al 75% de la subvenció a l'entitat beneficiària.
  
Article 16. Obligacions del beneficiari
  
Les entitats beneficiàries hauran de remetre al Servef la comunicació d'inici de la formació que desenvoluparan, almenys 15 dies naturals abans de l'inici de cadascun dels grups/de les accions de formació, tot especificant lloc, data i horari de la realització, per a la qual cosa utilitzaran el model normalitzat, que podrà obtenir-se a través de la pàgina web del Servef (www.servef.es).
  
Així mateix, i fins al segon dia inclusivament del començament de l'acció formativa o del grup, haurà de remetre's al Servef, seguint el model normalitzat que podran obtenir-se a través de la pàgina web del Servef (www.servef.es), la llista dels participants.
  
Article 17. Liquidació econòmica de les subvencions
  
Per a fer la liquidació final de la subvenció, el beneficiari haurà d'emplenar i remetre al Servef la documentació justificativa a través de l'aplicació informàtica que es facilite.
  
Aquesta justificació haurà de remetre's en el termini de màxim d'un mes a partir de l'acabament del corresponent pla.
  
Article 18. Avaluació de la qualitat de la formació contínua
  
1. De conformitat amb el que estableix l'article 22.4 del Reial Decret 1.046/2003, d'1 d'agost, els participants avaluaran la qualitat de les accions de formació contínua. Aquesta avaluació es realitzarà a través d'un procediment normalitzat.
  
Sense perjuí de la utilitat que aquestes avaluacions tenen per a les entitats beneficiàries i els centres o les institucions impartidores de la formació, el Servef podrà requerir informació complementària a fi d'analitzar la qualitat de les accions de formació contínua desenvolupades en el marc dels contractes-programes regulats en aquesta ordre.
  
2. De conformitat amb el que estableix l'article 21.1, lletra c), del Reial Decret 1.046/2003, d'1 d'agost, i en concordança amb els estudis d'avaluació previstos en l'article 22.4 d'aquest, el Servef realitzarà estudis per a valorar la qualitat de la formació impartida i l'adequació dels recursos tècnics, estructurals i humans utilitzats en el desenvolupament de les accions de formació contínua, per a la qual cosa tindrà en compte el seu enquadrament en les distintes famílies professionals.
  
Article 19. Avaluació de l'eficàcia i impacte de la formació contínua
  
El Servef podrà realitzar una avaluació externa respecte de les accions de formació contínua gestionades a través dels contractes-programa d'àmbit de la Comunitat Valenciana, tant pel que fa a la planificació (detecció de necessitats, definició d'objectius i organització de les accions) com a l'execució (eficàcia, eficiència i impacte de la formació), amb la finalitat d'extraure'n conclusions que puguen servir per a introduir millores en el funcionament de la formació professional contínua.
  
Article 20. Pla anual de seguiment i control
  
El Servef, amb els seus mitjans propis o amb el suport tècnic d'entitats contractades amb aquesta finalitat, si és el cas, elaborarà i executarà un pla de seguiment i control dels recursos públics destinats a la formació contínua de treballadors, a través dels contractes-programa regulats en aquesta ordre, que haurà d'arribar almenys al percentatge establit en l'article 23, apartat 2, del Reial Decret 1.046/2003, d'1 d'agost.
  
Article 21. Reintegrament de les subvencions
  
1. Les subvencions atorgades a l'empara d'aquesta norma podran ser objecte de reintegrament total o parcial, comprés l'interés de demora des del moment del pagament d'aquelles fins a la data en què s'acorde la procedència del reintegrament, en els casos establits en l'article 37 de la Llei 38/2003, de 17 de novembre, General de Subvencions, i en els casos d'incompliment de les obligacions establides en la present Ordre, tot això sense perjuí de la normativa aplicable en matèria d'infraccions i sancions.
  
2. La directora general del Servef, o l'òrgan en què delegue, dictarà una resolució en el termini màxim de 12 mesos des de la data de l'acord d'iniciació en que exigirà, si pertoca, el reintegrament. Contra l'esmentada resolució s'hi podrà interposar un recurs de reposició en els termes arreplegats en els articles 114 i 115 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.
  
Disposicions addicionals
  
Primera
  
Es destina per a atendre les subvencions que es concedisquen a l'empara de la present Ordre un import màxim de 2.547.094 € a càrrec de la línia pressupostària T5644000 del subprograma 322.52, «Formació Professional Ocupacional i Contínua», inclòs en el pressupost del Servef per al present exercici.
  
Si després s'incrementara la dotació pressupostària indicada, l'increment es destinarà a atendre sol·licituds efectuades en el termini de presentació assenyalat en l'article 3 de la present norma i que no hagueren pogut ser ateses en raó de la dotació inicial, o, si això no fóra possible, a incrementar les ajudes concedides.
  
Segona
  
Tenint en compte el que estableix la disposició addicional quarta del Reial Decret 1.046/2003, d'1 d'agost, en cada contracte-programa, el percentatge mínim del pressupost destinat al finançament d'accions formatives vinculades al Catàleg Nacional de Qualificacions serà del 10%.
  
Tercera
  
El Servef donarà publicitat a través del Diari Oficial de la Generalitat Valenciana de les ajudes concedides a l'empara de la present convocatòria, així com dels seus beneficiaris.
  
Quarta
  
En allò no previst en la present ordre, s'hi aplicarà l'Ordre TAS/2.783/2004, de 30 de juliol; la normativa autonòmica en vigor continguda en el Decret Legislatiu de 26 de juny de 1991, del Consell de la Generalitat, pel qual s'aprova el Text Refós de la Llei d'Hisenda Pública Valenciana, i la normativa bàsica continguda en la Llei 38/2003, de 17 de novembre, General de Subvencions.
  
Disposicions finals
  
Primera
  
Es faculta la directora general del Servef a dictar totes les instruccions que siguen necessàries per al desenvolupament i l'execució del que disposa la present ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, podran els interessats interposar-hi un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.
  
València, 20 de juliol de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX I
  
Llista de sectors susceptibles de formalització de contractes programes.
  
Tèxtil i de la confecció.
  
Indústria del calcer.
  
Manipulació, envasament, comerç i exportació de cítrics i de productes hortofructícoles.
  
Turisme i hostaleria.
  
Agrari.
  
Indústria agroalimentària.